|  |  |
| --- | --- |
| Verohallinto | **Lausunto**  |
| PL 325 |  |
| 00052 VERO |  |
|  |  |
| Liikenne- ja viestintäministeriö | 11.3.2019 |
| PL 31 |  |
| 00023 Valtioneuvosto | Viite / Diaarinumero |
|       | LVM071:00/2018 |
|       | VH/621/00.04.05/2019  |
|       |  |

Liikenne- ja viestintäministeriö on pyytänyt Verohallinnon lausuntoa muiden kuin henkilötietojen vapaan liikkuvuuden kehyksestä Euroopan unionissa, josta on annettu asetus (EU) 2018/1807.

Lausuntoa on pyydetty työryhmää varten, joka selvittää eri hallinnonalalla voimassa olevia tiedon sijaintia koskevia vaatimuksia ja niiden vaikutuksia.

Työryhmä pyytää asiantuntijalausuntoa siitä, onko Verohallinnolla tiedon sijaintia koskevia vaatimuksia, onko Verohallinnolla tietoa näiden vaatimusten myönteisistä tai kielteisistä vaatimuksista sekä lisäksi muita huomioita asetuksesta.

**Lausunto** Asetuksen (EU) 2018/1807 tarkoituksena on poistaa esteet muiden kuin henkilötietojen vapaalta liikkuvuudelta Euroopan unionin alueella. Henkilötietojen käsittelyn suojaamisesta ja henkilötietojen vapaasta liikkuvuudesta säädetään asetuksessa (EU) 2016/679 (yleinen tietosuoja-asetus).

 Verohallinto korostaa asetuksen 2018/1807 soveltamisen osalta, että sen 2 artiklan mukaisesti asetusta ei sovelleta sellaiseen toimintaan, joka ei kuulu unionin oikeuden soveltamisalaan.

 Verotus perustuu pääosin kansalliseen sääntelyyn eikä sitä ole harmonisoitu muulta osin kuin arvonlisäverotuksen (direktiivi 2006/112/EY) ja osin valmisteverotuksen (direktiivi/118/EY) osalta. Näin ollen Verohallinnon verotusta koskevat tiedot jäävät osin tämän asetuksen soveltamisalan ulkopuolelle.

 Verotustietojen käsittelyyn liittyvästä hallinnollisesta yhteistyöstä säädetään asetuksessa (EU) 904/2010 (arvonlisäverotus), asetuksessa (EU) 389/2012 (valmisteverotus) ja direktiivissä 2011/16/EU (yleisesti verotus) sekä direktiivissä 2010/24/EU (verojen ja maksujen perintä). Verotustietojen vaihto Euroopan unionin valtioiden väillä tapahtuu tämän sääntelyn puitteissa.

 Verotustietojen julkisuudesta ja salassapidosta annetun lain (1346/1999) 1 ja 4 §:n mukaisesti kaikki Verohallinnolle verotusta varten annetut asiakirjat ja niiden tiedot ovat verotusasiakirjoja/verotustietoja. Verotusasiakirjat ja niiden tiedot ovat salassa pidettäviä, jos ne ovat yhdistettävissä tunnistettavissa olevaan Verovelvolliseen.

Verohallinto voi antaa salassa pidettäviä tietoja vain silloin kun siitä säädetään nimenomaisesti laissa. Tietojen antaminen Suomen ulkopuolelle edellyttää, että tietojen antaminen perustuu EU sääntelyyn tai siitä on sovittu Suomea sitovassa kansainvälisessä sopimuksessa, joka on saatettu Suomessa voimaan lailla. EU sääntely on kuvattu edellä.

Verotuksen julkisista tiedoista säädetään verotustietojen julkisuudesta ja salassapidosta annetun lain 2 luvussa. Verotuksen julkiset tiedot ovat saatavilla vero.fi sivuilla kaikille siltä osin kuin nämä eivät sisällä henkilötietoja ([Yhteisöasiakkaan tuloverotuksen julkiset tiedot - Verohallinto](https://www.vero.fi/tietoa-verohallinnosta/tietoa_verotuksest/verotuksen_julkiset_tiedo/yhteisoasiakkaan_tuloverotuksen_julkise/) ja [Muut julkiset tiedot - Verohallinto](https://www.vero.fi/tietoa-verohallinnosta/tietoa_verotuksest/verotuksen_julkiset_tiedo/muut_julkiset_tiedo/)). Nämä julkiset tiedot ovat saatavilla unionin sisällä ja sen ulkopuolella vapaasti.

 Siltä osin kuin kysymys ei ole verotustiedoista on Verohallinnolla toimintaa kuvaavia tietoja kaikkien saatavilla kuten esimerkiksi tilastot ja tulosohjausasiakirjat ([Tilastot - Verohallinto](https://www.vero.fi/tietoa-verohallinnosta/tilastot/)).

 Tietojen käsittelyn maantieteellisen rajoituksen osalta tulee ottaa huomioon perustuslain 2 § (julkisen vallan käytön lakiperuste) ja 118 § (virkavastuu) sekä 124 § (julkisen hallintotehtävän ulkoistaminen). Verotustehtävät ovat merkittävää julkisen vallan käyttöä, joka voidaan antaa vain viranomaiselle.

Verohallintolain (503/2010) 2 b §:ssä on lueteltu sellaiset verotukseen liittyvät tehtävät, jotka eivät sisällä merkittävää julkisen vallan käyttöä. Nämä tehtävät ovat luonteeltaan avustavia verotustehtäviä mutta sisältävät myös julkista hallintovallan käyttöä, joten nämä tehtävät tehdään rikosoikeudellisella virkavastuulla myös silloin kun ne on ulkoistettu yksityiselle. Verohallinto on katsonut, että edellytys rikosoikeudellisesta virkavastusta rajaa näiden tehtävien ulkoistamista maantieteellisesti. Tämä tarkoittaa, että sellaiseen henkilöön, joka näitä tehtäviä tekee, pitää voida soveltaa Suomen rikoslakia.

 Työryhmä on pyytänyt asiantuntijalausuntoa nimenomaisin kysymyksiin.

**1. Onko teillä tiedossa Suomessa olevia tietojen sijaintia koskevia**

**vaatimuksia ja mitkä ne ovat?**

Henkilötietojen käsittelyn osalta tulee ottaa huomioon yleinen tietosuoja-asetus ja kansallinen tietosuojasääntely.

Kaikkien verotustietojen käsittelyä rajaa se, että varsinaisia verotustehtäviä voi tehdä vain Suomessa ja Verohallinnossa. Verotustehtäviin liittyviä avustavia tehtäviä on mahdollista ulkoistaa sillä edellytyksellä, että tehtäviä tekeviin henkilöihin voidaan soveltaa Suomen rikoslakia. Tämä tarkoittaa, että itse tieto voi sijaita muualla kuin Suomessa mutta käyttö tulee olla rajattu vain Suomen viranomaisille tai sellaisille yksityisille, joihin voidaan soveltaa rikosvastuuta koskevia säännöksiä. Käytännön esimerkkinä voi olla esimerkiksi pilvipalveluiden käyttö, jossa tieto säilytetään palvelimella jossain muussa Euroopan unionin valtiossa mutta tiedon käyttö on rajattu maantieteellisesti Suomeen.

Verohallinnon käsityksen mukaan Verohallinnon hallussa olevalle tiedolle ei ole varsinaisia maantieteellisiä rajoituksia paitsi verotustehtävien hoitamisesta johtuvat edellä kuvatut rajoitukset. Tiedon vapaasta liikkuvuudesta annetun asetuksen soveltamisala ei myöskään rajoita tietojen saatavuutta. Tältä osin voidaan myös todeta, että Verohallinnon julkinen tietoaineisto olisi käytettävissä rajoituksetta ilman tätä asetustakin.

**2. Onko teillä tietoa näiden vaatimusten myönteisistä ja kielteisistä**

**vaikutuksista ja onko rajoitus mielestänne perusteltu?**

Perustuslaista johtuvat edellytykset julkisen hallintotehtävän tekemiseen liittyvästä virkavastuusta perustuu kansalaisten oikeusturvaan ja on näin valtiosääntöoikeudellisesti perusteltu. Kielteiset vaikutukset voivat syntyä hankintamenettelyssä, joka koskee edellä mainittuja avustavia tehtäviä. Menettelyssä suljetaan pois sellaiset tarjoukset, joissa tehtävät toteutettaisiin esim. maantieteellisesti siten, että rikosvastuu jäisi toteutumatta.

**3. Onko teillä muita huomioita, jotka haluaisitte saattaa työryhmän tietoon?**

Ks. edellä.

 Pääjohtaja Markku Heikura

 Erityisasiantuntija Taito von Konow